หุ้นไทย4ก.ค.เปิดพุ่ง36.31จุด
หุ้นไทยหลังเลือกตั้งเปิดกระฉูด 36.31จุดที่ 1,077.79 จุด พบหุ้นกลุ่มรับเหมา-อสังหาริมทรัพย์บวกแรง
4 ก.ค. 2554

หุ้นไทยหลังเลือกตั้งเปิดกระฉูด 36.31จุดที่ 1,077.79 จุด พบหุ้นกลุ่มรับเหมา-อสังหาริมทรัพย์บวกแรง
ดัชนีตลาดหลักทรัพย์แห่งประเทศไทย เปิดตลาดวันที่ 4 ก.ค. หลังการเลือกตั้งบวกแรงถึง 36.31 จุด หรือ 3.48% ที่ระดับ 1,077.79 จุด ท่ามกลางมูลค่าซื้อขายสูงถึงระดับหมื่นล้านบาทหลังจากการเปิดตลาดเพียงไม่กี่นาที
ทั้งนี้หุ้นทุกตัวปรับตัวดีขึ้น โดยเฉพาะหุ้นกลุ่มรับเหมาก่อสร้างและอสังหาริมทรัพย์ โดยหุ้นบริษัท แลนด์ แอนด์ เฮ้าส์ บวกเพิ่ม 0.75 บาท หรือ 13% โดยซื้อขายกันที่ระดับ 6.50บาท
นายเทิดศักดิ์ ทวีธีรธรรม ผู้อำนวยการอาวุโส บล.เอเชียพลัส กล่าวว่า ตลาดหุ้นไทยเช้านี้เปิดบวกกว่า 3% เป็นการขึ้นมาตอบรับปัจจัยทางการเมืองเป็นหลัก ภายหลังจากที่พรรคเพื่อไทยได้คะแนนเสียงมาก จนชนะขาดลอย และมีคนมาใช้สิทธิ์เลือกตั้งในครั้งนี้มากด้วย ทำให้เห็นว่าการจัดตั้งรัฐบาลคงจะง่ายขึ้น 
นอกจากนี้ ปัจจัยจากภายนอกประเทศก็อยู่ในเกณฑ์ที่ดีด้วย โดยดัชนีหุ้นดาวโจนส์ก็มีการปรับตัวขึ้นมาตั้งแต่ปลายสัปดาห์ที่แล้ว และเช้านี้ตลาดหุ้นอื่นในภูมิภาคเอเชียส่วนใหญ่จะอยู่ในแดนบวก พร้อมให้ไปรอดูแนวต้านที่ 1,089 จุด คิดเป็น P/E 13 เท่า ส่วนแนวรับให้ไว้ที่ 1,050 จุด
ด้านสมาคมค้าทองคำรายงานราคาทองประจำวันที่ 4 ก.ค. ลดลงจาก วันที่ 2 ก.ค. 200บาท โดย ทองคำแท่ง (96.5%)รับซื้อบาทละ 21,500.00 ขายบาทละ 21,600.00 ทองรูปพรรณ รับซื้อบาทละ 21,193.68 ขายบาทละ 22,000.00 บาท